KKNK se aanlyn fees 2021: Drie virtuele produksies wat jy nie mag misloop nie! - Afrikaans.com
KKNK se aanlyn fees 2021:…
Meer as 'n jaar later en ons Suid-Afrikaners wat so lief is vir fees, kan steeds nie by die kunstefeeste ronddrentel, pannekoek, vetkoek en boerewors rolls eet en verhoogoptredes bywoon nie. Gelukkig help die tegnologie darem dat daar vir diegene wat nou regtig nie meer sonder daardie kunsinspuiting kan oorleef nie, aanlyn opsies is om hulle gunstelingoptredes te kyk. Jy kan dalk nou nie vir Hannes van Wyk of Sandra Prinsloo in lewende lywe raakloop nie, maar deur kaartjies te koop en die produksies in die gerief van jou eie sitkamer of bed te kyk, ondersteun jy sommer terselfdertyd ons kunstenaars wat die afgelope jaar en langer so swaar trek. Afrikaans.com beveel graag die volgende drie verfilmde teaterstukke aan, maar let net op die datums wanneer die produksies aanlyn gaan wees sodat jy nie een misloop nie.
– Sê Groete vir Ma –
'n Drama waar die lag en die traan baie naby aan mekaar lê. Geskik vir die hele gesin (met ouerbegeleiding).
Met Hannes van Wyk
Verhoogbestuurder: Diaan Hanekom
Aanlyn produksie: Geoff Butler
Die band tussen 'n ma en haar kind, hulle lewensreis saam, die pyn en die onvermydelikheid van oudword en hoe ons soms ons grootste foute kan verdedig, omdat dit uit liefde gedoen is. Dis 'n tipe knop-in-die-keel-, tong-in-die-kies-kykie na die dinge waarmee die meeste mense hulle kan vereenselwig, en uiteindelik die een ding wat ons almal bind: Die bleddie getik-tok van die horlosie wat niemand die aardigheid van oudword (en dan ook siekte) spaar nie. Dit is 'n storie vir elke lid van die gesin en beloof om te sorg vir humor, maar ook lag met 'n traan. Elkeen wat 'n ma het, gehad het of sélf 'n ma is, moet dit sien.
Wanneer: 15 Julie tot 15 Augustus 2021
– Die naaimasjien –
n Toneelstuk vir die hele gesin (met ouerbegeleiding).
Indien nodig, is daar 'n opsie van Engelse onderskrifte beskikbaar (The Sewing Machine)
Na honderde optredes landwyd, oor bykans drie jaar, en 'n onvergeetlike speelvak by die Edinburgh-fees in Skotland, kry hierdie legendariese eenvrouvertoning met Sandra Prinsloo as die 80-jarige Magdaleen weer lewe. Magdaleen berei haarself voor om haar geliefde naaimasjien wat 55 jaar lank deel van haar lewe was, te verkoop, terwyl sy terugdink aan haar lewe. Die meeste van ons kan ons vereenselwig met die karakters wat sy beskryf – diegene wat deel was van haar lewe – haar man, haar kinders en kleinkinders.
Wanneer: Tot 25 Julie 2021
– Samsa-masjien –
Ouderdomsbeperking – 'n Teaterstuk (drama) vir volwassenes (geen o.18, SNT)
Met Antoinette Kellermann, Gerben Kamper, Ilana Cilliers en Ludwig Binge
Teks: Willem Anker, ATKV-Woordveertjie vir beste dramateks (2012)
Regie, ontwerp en vervaardiger: Jaco Bouwer
Verhoogbestuurder: Rocco Pool
Samsa-masjien tree in gesprek met Franz Kafka se Die Verwandlung. Die verhaal speel op drie plekke op 'n dubbelverdieping stel af, in ruimtes wat doelbewus gekies is.
Wanneer: Tot 8 Augustus 2021
Categories: Films, TV, Feeste, Kyk ditBy Afrikaans.com 20 Jul 2021 Leave a comment
PreviousPrevious post:SBA: Doen só aansoek vir werk!NextNext post:Tel jou woorde met hierdie nuwe Afrikaanse bordspeletjie